Christian Jensen (FP), 1999-05-21:
Men nu er vi da kommet tilbage på sporet igen, og det er så Stasi, vi diskuterer her.
Og da hr. Tom Behnke ikke kan være til stede her i dag, skal jeg fremføre partiets meninger på det område.
Siden Murens fald er der jævnligt kommet flere oplysninger frem; oplysninger om personer, der har været eller var registreret i Stasiarkiverne, herunder også danskere, der var registreret i Stasiarkiverne.
Mange af disse danskere er registreret som værende venlige og tro over for det kommunistiske styre i Østtyskland.
Mange af disse personer har direkte eller indirekte arbejdet for Stasi.
Arbejdet har bestået i at indsamle informationer om forhold i Danmark og give dem videre.
Arbejdet har desuden bestået i at arbejde for Stasi og Stasis interesser som håndlangere.
Ofte har arbejdet for Stasi været belønnet på forskellig vis.
Ministerens oplysninger om, at adgangen til arkiverne har været besværlig, kan jo kun give anledning til at sætte spørgsmålstegn ved den reelle vilje til at undersøge sagen helt til bunds.
For vi ved jo, at arkiverne i hvert fald er så åbne, at der efter Murens fald på baggrund af undersøgelser i arkiverne er skrevet flere bøger om, hvad forskellige danskere har ydet af tjenester for Stasi, herunder hvad flere kendte danskere har haft
af direkte og nærmest intime kontakter med Stasi.
Flere af disse kendte danskere var aktive politikere i Danmark dengang, og nogle af dem er fortsat aktive politikere.
Selv om alt dette i dag er kendt, har regeringen ikke foretaget sig noget som helst for at sikre, at de eventuelt ansvarlige for dette forræderi er blevet stillet til ansvar for deres handlinger.
Når der sættes spørgsmålstegn ved, hvad PET har foretaget sig i denne anledning, svares der altid afværgende. Det kan ikke være rigtigt, at danskere kan slippe godt fra gennem mange år at have arbejdet som agenter for en fremmed stats efterretningstjeneste, uden at dette får konsekvenser.
Det kan ikke være rigtigt, at danskere kan foretage landsforræderi, uden at dette får konsekvenser.
Det er slapt og udueligt af regeringen.
Måske hænger det sammen med, at mange af de navne, som jævnligt dukker op i Stasi-arkiverne, netop er navne på kendte danske politikere.
Måske hænger det sammen sådan, men vi ved det ikke.
Vi kan kun gætte, for der er aldrig foretaget en afdækning af sagen.
Det er aldrig kommet officielt frem, hvad der skete, og der er som følge deraf heller aldrig stillet nogen til ansvar for deres handlinger.
Én ting kan man i hvert tilfælde konstatere, når man f.eks. læser bogen, der hedder »Stasi og Danmark«, og det er, at ganske mange kendte socialdemokratiske og radikale politikere dyrkede endog særdeles tætte kontakter med Stasi i form af det såkaldte Bondeparti.
Slående er det også, at tidsmæssigt falder det meget godt sammen med de perioder, hvor Socialdemokratiet og De Radikale her i landet havde travlt med de såkaldte fodnoter til NATO's politik.
Vi ved ikke, om der er en sammenhæng, men det ville være en undersøgelse værd at få det afdækket, men en sådan undersøgelse er aldrig blevet foretaget. Der er meget, som ikke er afdækket, og det bliver det heller ikke, hvis det står til regeringen, men heldigvis er Muren faldet, og flere private, herunder journalister, er gået i gang med at afdække, hvad der skete.
Jeg er enig med Dansk Folkeparti i, at justitsministerens undskyldninger er tynde. Vi opfordrer til, at der gøres et ærligt stykke arbejde for, at alt afdækkes og undersøges til bunds.